शराबबंदी के लिए युवा कांग्रेस का सद्बुद्धि यज्ञ
युवा कांग्रेस ने प्रदेश में पूर्ण शराबबंदी की मांग को लेकर पुराना बस स्टैंड स्थित हनुमान मंदिर के सामने सद्बुद्धि यज्ञ किया। युवा नेताओं ने मुख्यमंत्री और आबकारी मंत्री को सद्बुद्धि देने की प्रार्थना की। पुलिस ने इस कार्यक्रम को ज्यादा देर तक चलने नहीं दिया और उनका हवन कुंड और हवन सामग्री छीन ली। इस दौरान झूमाझटकी की स्थिति भी बनी।
युवा कांग्रेस के पदाधिकारी प्रदेश सचिव जावेद मेमन के नेतृत्व में मुख्यमंत्री डॉ. रमन सिंह व आबकारी मंत्री को सद्बुद्धि देने हवन किया गया। कार्यक्रम के दौरान पुलिस पहुंच गई और कार्यक्रम को रोककर पूजा सामग्री जब्त कर ली। युवा नेता प्रदेश के राष्ट्रीय राजमार्गों पर स्थित शराब दुकानों को स्थानीय नगरीय-निकायों के माध्यम से नगर में स्थानांतरित कर राज्य सरकार के स्वयं शराब बेचने की नीति का विरोध कर रहे थे। नेताओं का आरोप है कि पुलिस व आबकारी विभाग शराब की अवैध बिक्री व कोचियों को रोकने में नाकाम साबित हुआ है। युवा नेताओं का कहना है कि राज्य सरकार के सार्वजनिक उपक्रमों के माध्यम से शराब दुकानें संचालित करने का निर्णय प्रदेश की जनता को हर प्रकार से बरबाद करने का प्रयास है, जो दुर्भाग्यजनक है। शराब दुकानों के संचालन को लेकर सार्वजनिक उपक्रम कारपोरेशन बनाने का फैसला लिया है, जो संविधान का उल्लंघन है। उन्होंने आरोप लगाया कि निर्धारित समयावधि 21 दिनों के बजाय नगरीय-निकायों को 10 दिनों के भीतर शराब दुकानों के निर्माणों का टेंडर जारी करने का निर्देश दिया गया है। युवा नेताओं ने सरकार को संविधान का पाठ भी पढ़ाया। बताया अनुच्छेद 47 में स्पष्ट प्रावधान है, कि राज्य सरकार राज्य की जनता के हितों का ख्याल रखे। जनता को पोषण आहार और बेहतर शिक्षा उपलब्ध कराकर जीवन को ऊंचा उठाने का प्रयास करे। सरकार की जिम्मेदारी नशे के प्रभाव की रोकथाम करना भी है। युवा कांग्रेस ने मांग की कि आदिवासी संस्कृति की परम्परा व पूजा -पाठ में तर्पण की शराब नीति में मिली छूट को छोड़कर पूर्ण शराबबंदी लागू की जाए। इस दौरान प्रदेश सचिव जावेद मेमन, लक्ष्मी साहू, अखिलेश गुप्ता, जिला उपाध्यक्ष आशीष गोयल, संजय भास्कर उपस्थित थे।
पुराना बस स्टैंड चौक में भाजपा सरकार को सद्बुद्धि देने के लिए युवा कांग्रेस ने हवन किया।
hin_Deva hin_Deva hin_Deva hin_Deva